**KLASA:**

**URBROJ:**

**UGOVOR O DODJELI FINANCIJSKIH SREDSTAVA**

**za provedbu projekta** **organizacija civilnog društva usmjerenog podršci roditeljstvu za 2025. godinu**

**Ministarstvo demografije i useljeništva**, Ulica grada Vukovara 23, 10000 Zagreb, OIB: 43609566625 (u daljnjem tekstu: davatelj) koje zastupa **ministar Ivan Šipić** i **\_\_\_\_\_\_\_\_\_\_\_\_\_**(upisati naziv organizacije civilnog društva), \_\_\_\_\_\_\_\_\_\_(adresa), \_\_\_\_\_\_\_\_\_(poštanski broj), OIB: \_\_\_\_\_\_\_ (u daljnjem tekstu: korisnik) koje zastupa \_\_\_\_\_\_\_\_, \_\_\_\_\_\_\_\_\_(naziv pozicije) (osoba ovlaštena za zastupanje) kao ugovorne strane zaključili su u Zagrebu, \_\_\_\_\_\_\_\_\_(upisati datum ugovora), Ugovor o dodjeli financijskih sredstava koji se sastoji od:

* Posebnih uvjeta ugovora
* Općih uvjeta (Prilog 1)
* Obrasca proračuna (Prilog 2)
* Obrazac opisa projekta (Prilog 3)

**NAZIV PROJEKTA:**

**---------------------------------------------------------------------**

**POSEBNI UVJETI**

**Ugovora o dodjeli financijskih sredstava za provedbu projekta organizacija civilnog društva usmjerenog podršci roditeljstvu za 2025. godinu**

**Članak 1.**

**Naziv projekta: \_\_\_\_\_\_\_\_\_\_\_**(upisati naziv projekta)

(u daljnjem tekstu: Projekt)

**Ukupna vrijednost ugovora: \_\_\_\_ eura**

**Članak 2.**

Davatelj financijskih sredstava financira ovaj Projekt sukladno Odluci o raspodjeli financijskih sredstava za projekte organizacija civilnog društva usmjerenih podršci roditeljstvu u 2025. godini, KLASA: \_\_\_\_\_\_\_, URBROJ: \_\_\_\_\_\_\_\_od (upisati datum Odluke).

Razdoblje provedbe projekta je najdulje 12 mjeseci, s početkom provedbe od \_\_\_\_\_\_\_ 2025. godine.

**Članak 3.**

Sredstva iz članka 1. Posebnih uvjeta mogu se koristiti isključivo za provedbu projekta, sukladno uvjetima natječaja i prema Obrascu opisa projekta i Obrascu proračuna projekta, a isplatit će se jednokratno, u punom iznosu, u roku od 30 dana od dana potpisivanja ovog Ugovora.

**Članak 4.**

Sredstva iz članka 1. Posebnih uvjeta isplatit će se na IBAN račun korisnika **\_\_\_\_\_\_\_\_**, otvoren u \_\_\_\_\_\_\_\_\_\_\_\_\_(upisati naziv banke).

**Članak 5.**

Radi praćenja i kontrole namjenskog korištenja sredstava korisnik se obvezuje da će davatelju dostaviti izvješća o provedbi projekta (izvješće o napretku i završno izvješće).

Izvješće o napretku (šestomjesečno, polugodišnje) sastoji se od Opisnog izvještaja, Financijskog izvještaja i Prikaza pojedinačnih troškova. Iste je potrebno dostaviti poštom u tiskanom i elektronskom obliku (na označenom USB priključku), u MS Excel odnosno MS Word formatu. Nije dozvoljeno mijenjati obrasce (npr. numeraciju stavki, formule i sl.).

Završno izvješće projekta sastoji se od Opisnog izvještaja, Financijskog izvještaja i Prikaza pojedinačnih troškova koje je potrebno dostaviti poštom u tiskanom i elektronskom obliku na način utvrđen stavkom 2. ovog članka. Prilozi uz financijski završni izvještaj dostavljaju se isključivo u elektronskom obliku (skenirani u označenim mapama prema logici prikaza pojedinačnih troškova). Svaki nastali trošak potrebno je pravdati skeniranim izvornikom pisanog dokaza, pohranjenom u elektronskom obliku na USB priključku i to:

* za bezgotovinska plaćanja: preslike računa (R1 ili R2) koji glase na korisnika te pripadajuće bankovne izvode,
* za gotovinska plaćanja: preslike računa (R1 ili R2) koji glase na korisnika, preslike isplatnica iz blagajne i blagajničkog izvještaja,
* ostalu dokumentaciju: putne naloge s pripadajućim privitcima, dokumente temeljem kojih su obavljana plaćanja (ugovor o radu, ugovor o djelu/autorskom djelu, sporazumi, obračuni honorara, obračunske liste, JOPPD obrasci i dr.) te pripadajuće bankovne izvode.

Na dokumentaciji kojom se dokazuju nastali troškovi, potrebno je označiti iznos sufinanciranja davatelja.

**Priloge vezane za provedbu aktivnosti/usluga** (evidencija korisnika, potpisne liste sudionika, fotografije s održanih aktivnosti i sl.) potrebno je također dostaviti u elektronskom obliku u izvješću o napretku (polugodišnje izvješće) i završnom izvješću. Publikacije i promotivni materijal potrebno je također dostaviti u elektronskom obliku (fotografije promotivnog materijala sa vidljivim obilježjima vidljivosti, digitalni primjerci publikacija i slično). Prilozi vezani za provedbu aktivnosti/usluga dostavljaju se skenirani u označenim mapama prema aktivnostima navedenim u Obrascu opisa projekta.

**Članak 6.**

Korisnik podnosi izvješće o napretku najkasnije do \_\_\_\_\_\_2026. godine, a završno izvješće o provedbi u roku od 15 dana od dana završetka provedbe Projekta, a najkasnije do \_\_\_\_ 2026/2027. godine. Izvješća se podnose na propisanim obrascima davatelja. Financijski izvještaj odnosi se samo na sredstva osigurana od strane davatelja.

**Članak 7.**

Davatelj pridržava pravo kontinuiranog praćenja i vrednovanja izvršenja Projekta korisnika iz članka 1. Posebnih uvjeta, te preispitivanje financija i troškova u bilo koje vrijeme trajanja financiranja te u razdoblju od dvije godine nakon završetka Projekta.

Davatelj može neposrednu kontrolu iz prethodnog stavka ovog Ugovora obaviti i kroz terenski posjet prostorijama korisnika, a o namjeri izvršenja neposredne kontrole prethodno će obavijestiti korisnika.

**Članak 8.**

Korisnik ovlašćuje davatelja da radi nadzora namjenskog korištenja sredstava iz članka 1. Posebnih uvjeta neposredno kontaktira sve pravne i fizičke osobe kojima je prema priloženoj dokumentaciji korisnik isplatio novčana sredstva koja je dobio od davatelja za financiranje Projekta.

**Članak 9.**

Korisnik se obvezuje obavijestiti davatelja o potrebi manjih i većih izmjena Ugovora, i to bez odgode, odmah po nastanku istih.

Manje izmjene Ugovora mogu biti:

* izmjene proračuna između proračunskih poglavlja manje od 15%,
* izmjene (premještanje) stavki u okviru istog proračunskog poglavlja uključujući otkazivanje ili zamjenu postojeće stavke,
* zamjena člana tima,
* promjena bankovnog računa korisnika,
* promjena adrese ili drugih kontakata korisnika,
* male promjene Projekta koje ne utječu na njegov opseg i ciljeve (npr. manje promjene u vremenskom rasporedu provedbe aktivnosti).

Manje izmjene ugovora ne zahtijevaju izradu Dodatka ugovoru.

Veće izmjene ugovora su:

* izmjene proračuna između proračunskih poglavlja veće od 15%,
* produženje trajanja provedbe Projekta (najviše do 30 dana),
* uvođenje novih aktivnosti u Projekt,
* promjena projektnih aktivnosti koja značajno utječe na opseg i ciljeve.

Veće izmjene ugovora zahtijevaju izradu **Dodatka ugovoru** i njegovo potpisivanje od strane davatelja i korisnika.

Davatelj, *prilikom svake obavijesti korisnika*, isključivo odlučuje radi li se o manjoj ili većoj izmjeni Ugovora i sukladno tome odlučuje je li potrebno izraditi Dodatak Ugovoru.

**Članak 10.**

Izmjene ugovornih obveza korisnik može zatražiti najkasnije 30 dana prije isteka roka izvršenja Projekta. Svaka izmjena ugovornih obveza treba biti zatražena i odobrena u pisanom obliku.

Ugovor se ne može izmijeniti i/ili dopuniti u svrhu ili s učinkom koji bi doveo u pitanje odluku o financiranju ili postupanje u skladu s načelom jednakog postupanja.

Korisnik ne može zatražiti izmjene u provedbi Projekta, produljenje razdoblja provedbe ili prenamjenu pojedinih stavki proračuna nakon razdoblja provedbe iz članka 2. Posebnih uvjeta.

Zahtjev za većim izmjenama Ugovora korisnik dostavlja davatelju u pisanom obliku s obrazloženjem i popratnom dokumentacijom kojom opravdava taj zahtjev.

Korisnik može zatražiti najviše \_\_\_ izmjene ugovora tijekom 12 mjeseci provedbe projekta.

Davatelj ima pravo odbiti prenamjenu dijela sredstava i/ili produljenje razdoblja provedbe Projekta ako se time bitno mijenja sadržaj i priroda Projekta ili ako zahtjev nije utemeljen objektivnim razlozima za prenamjenu i/ili produljenje razdoblja provedbe. Odluku o odobrenju ili neodobrenju izmjena davatelj mora donijeti u roku od 20 radnih dana od dostave obavijesti odnosno zahtjeva od strane korisnika.

**Članak 11.**

Korisnik se obvezuje s izvoditeljima aktivnosti Projekta sklopiti ili produžiti ranije sklopljene ugovore o suradnji ili ugovore o radu na određeno ili neodređeno vrijeme, sukladno Obrascu proračuna projekta koji je sastavni dio ovog Ugovora i sadrži popis izvoditelja aktivnosti Projekta.

Korisnik se obvezuje obavijestiti davatelja o potrebi promjene izvoditelja aktivnosti Projekta koji pružaju usluge korisnicima savjetovališta i skloništa za žrtve nasilja u obitelji, te za isto zatražiti suglasnost davatelja.

**Članak 12.**

Ako davatelj utvrdi da je korisnik nenamjenski koristio sredstva financijske potpore za izvršenje projekta iz članka 1. Posebnih uvjeta ovog ugovora ili nije proveo projekt u ugovorenom razdoblju, ako nije podnio odgovarajuće izvještaje u roku i sa sadržajem određenim u članku 5. Posebnih uvjeta ili ako davatelju ne omogući nadzor nad namjenskim korištenjem sredstava iz članka 1. Posebnih uvjeta, korisnik je dužan vratiti primljena nenamjenski utrošena ili neutrošena sredstva, uvećana za zakonske zatezne kamate, u roku od 30 dana od dana primitka pisane obavijesti davatelja o potrebi vraćanja zaprimljenih sredstava.

Korisnik se obvezuje prije stupanja na snagu ovog Ugovora, predati davatelju solemniziranu (potvrđenu) bjanko zadužnicu, radi osiguranja plaćanja svih tražbina nastalih temeljem Ugovora.

O proteku roka iz stavka 1. ovog članka, davatelj ima pravo aktivirati solemniziranu bjanko zadužnicu koju je korisnik u obvezi dostaviti prije stupanja na snagu ovog ugovora.

Ukoliko bjanko zadužnica nije aktivirana, vraća se korisniku nakon odobrenja završnog izvješća o provedbi projekta.

Ukoliko se tijekom provedbe utvrdi da je korisnik dao neistinite i/ili nepotpune i/ili podatke koji nisu u skladu s uvjetima Poziva, davatelj ima pravo raskinuti ovaj Ugovor i tražiti povrat isplaćenih odobrenih sredstava.

Ukoliko se u tijeku provedbe ustanovi sukob interesa davatelj će zatražiti povrat sredstava. Također, davatelj sredstava može provjeriti istinitost izjava koje korisnik prilaže dokumentaciji.

**Članak 13.**

Ako davatelj utvrdi da korisnik nije ispunio ugovorne obveze, uskratit će pravo na dodjelu financijskih sredstava projektima korisnika u sljedeće dvije godine.

**Članak 14.**

Korisnik se obvezuje na mrežnim stranicama te na svim tiskanim, video i drugim materijalima vezanim uz Projekt, istaknuti logotip i naziv davatelja kao institucije koja financira Projekt koji je predmet Ugovora.

Korisnik je suglasan da davatelj koristi i objavljuje dostavljene mu fotografije, video i audio zapise u cilju povećanja vidljivosti natječaja za dodjelu financijskih sredstava, doprinosa davatelja razvoju civilnoga društva u Republici Hrvatskoj i djelovanja davatelja.

Sve publikacije, u bilo kojem obliku i preko bilo kojeg medija, uključujući mrežne stranice, moraju sadržavati sljedeću izjavu: „Ovaj dokument izrađen je uz financijsku podršku Ministarstva demografije i useljeništva. Sadržaj ovog dokumenta u isključivoj je odgovornosti korisnika i ni pod kojim uvjetima se ne može smatrati odrazom stajališta davatelja.“

U svim obavijestima i medijskim priopćenjima od strane Korisnika koja se odnose na Projekt, uključujući ona dana na konferencijama i seminarima, treba istaknuti da je Projekt financiran od strane Ministarstva demografije i useljeništva.

Svako predstavljanje projekta od strane Korisnika (u bilo kojem mediju) treba sadržavati sljedeću izjavu: „Ovaj Projekt provodi se uz financiranje Ministarstva demografije i useljeništva.“

**Članak 15.**

Davatelj ne snosi odgovornost, neposrednu ili posrednu, ni potpunu ni djelomičnu, za štete proizašle iz bilo koje aktivnosti korisnika i/ili izvođača aktivnosti u okviru provedbe ugovorenog Projekta kao ni za povrede pravila, propisa ili prava trećih osoba, nastale radnjama i/ili propustima korisnika i/ili izvođača aktivnosti projekta.

**Članak 16.**

Potpisivanjem ovog Ugovora, korisnik se obvezuje da, kao primatelj bespovratnih sredstava iz javnih izvora za provođenje projekta od interesa za opće dobro, neće sudjelovati u izbornoj ili drugoj promidžbi političke stranke, koalicije ili kandidata, neće davati izravnu potporu političkoj stranci, koaliciji ili kandidatu niti prikupljati financijska sredstva za financiranje političkih stranaka, koalicija ili kandidata za sve vrijeme trajanja ovog ugovora.

**Članak 17.**

U slučaju da se spor, u provedbi ovog Ugovora, između davatelja i korisnika ne može riješiti sporazumno niti putem postupka mirenja, spor rješava stvarno nadležan sud u Zagrebu.

**Članak 18.**

Na elemente financiranja Projekta koji nisu uređeni Posebnim uvjetima ovog Ugovora, na odgovarajući način se primjenjuju Opći uvjeti propisani člancima 37. do 50. i 52. do 54. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“ broj 26/15 i 37/21).

**Članak 19.**

Obrazac proračuna prilagođen odobrenim sredstvima i Obrazac opisa projekta kojeg je korisnik dostavio uz prijavu na Poziv, sastavni su dio ovog Ugovora i čine njegove Priloge 2 i 3.

**Članak 20.**

Za svaki oblik komunikacije, dostavu obavijesti o izmjenama i dopunama Ugovora i dostavu izvješća, koji je povezan s ovim Ugovorom potrebno je navesti klasu i urudžbeni broj ugovora i naziv Projekta te ga poslati na sljedeće adrese:

* za davatelja: Ministarstvo demografije i useljeništva, Ulica grada Vukovara 23, Zagreb; e-pošta: programi\_projekti@mdu.hr

- za korisnika: \_\_\_\_\_\_\_\_\_(navesti ime osobe), \_\_\_\_\_\_\_\_\_\_\_(navesti poziciju), \_\_\_\_\_\_\_\_\_\_(navesti adresu), \_\_\_\_\_\_\_\_\_\_\_\_(navesti poštanski broj); e-pošta:\_\_\_\_\_\_\_\_\_\_\_\_(navesti e-mail adresu)

**Članak 21.**

U slučaju proturječnosti između odredbi Posebnih uvjeta ovog Ugovora, te Općih uvjeta i odredbi iz Priloga (Obrasca proračuna projekta i Obrazac opisa projekta), odredbe Posebnih uvjeta imat će prvenstvo.

**Članak 22.**

Ovaj ugovor sastavljen je u (3) tri istovjetna primjerka, od kojih (1) jedan primjerak zadržava korisnik, a dva (2) primjerka davatelj.

**Članak 23.**

Odredbe ovog Ugovora primjenjuju se od \_\_\_\_\_\_\_\_\_\_\_(upisati datum početka ugovora).

|  |  |
| --- | --- |
| **ZA KORISNIKA****Osoba ovlaštena za zastupanje** **\_\_\_\_\_\_\_\_\_\_\_\_\_\_\_\_\_\_\_\_** |  **MINISTARSTVO DEMOGRAFIJE I USELJENIŠTVA** **Ministar** **Ivan Šipić** |